  Майя Бывальцева Удмурт лулчеберетъя «Гербер» фестиваль Москваын 22-тӥ пӧсьтолэзе ортчоз. Со сярысь ивортэмын ужрадлэн «ВКонтакте» мерлыко вотэсысь огиназ. «Эшъёс, Удмурт лулчеберетъя «Гербер» фестиваль Москваын «Эрмитаж» садын 22-тӥ пӧсьтолэзе 10 часысен 22 часозь #УдмуртияЗаряжает ӧтён улсын ортчоз», — гожтэмын ивортонын. Тодэ вайытом, «Гербер» фестиваль Россилэн шоркараз 1-тӥ пӧсьтолэзе ортчыны кулэ вал. Но со нуналэ кужмо сильтӧл луоз шуыса ялэмен валче Москвалэн мэрез урамын радъяськись вань ужрадъёсты мукет дырлы выжтыны куриз. Пуштросэзъя фестиваль куиньлы люкемын луоз — туризм, спорт но инвестициос. Праздниклэн одӥгез ужпумез — Москваын улӥсьёслы Удмуртилэсь луонлыкъёссэ возьматон. Ужрадлэн программаяз удмурт сям-йылолъёс, калык шудонъёс, эктонъёс, кырӟанъёс, вожвылъяськонъёс но тодмо спортсменъёслэсь мастер-классъёс чакламын. Праздниклэн куноосыз перепеч веръяны, Тол Бабаен но Лӧпшо Педунен тодматскыны быгатозы. Таяз арын трос интерактивной площадкаос луозы. Boxglass VR/AR-лабораториен кылдытэм куас симуляторлы луыса, фестивальлэн куноосыз гурезьысь куасэн нискыланъя «Нечкино» курортлэн трассаетӥз нискыланы быгатозы. Гурезьысь васькыкуз «куасэн нискылась» нимысьтыз валюта — удмурткоин — люка, тужгес трос очко люкам муртлы «Нечкино» кузьым сётоз. Со сяна, Пётр Чайковскийлэн музей-усадьбаетӥз виртуальной экскурсие пыриськыны луоз. Тегъёс: Спорт Лулчеберет Туризм Москва Удмуртия Гербер удмуртъёс Удмуртиысьтуризм  